Ліза Вітоццы

**Лі́за Віто́ццы** (; 4 лютага 1995 году) — італьянская біятляністка. Чэмпіёнка сьвету, чэмпіёнка і прызэрка зімовых Алімпійскіх гульняў, уладальніца вялікага крыштальнага глёбуса ў сэзоне 2023—2024 гадоў.

## Кар’ера
У сэзоне 2013—2014 гадоў Вітоццы дэбютавала на дарослым узроўні, узяўшы ўдзел у апошнім этапе Кубка ІБУ ў Мартэльлё.

У сьнежні 2014 году дэбютавала ў Кубку сьвету на этапе ў Эстэрсундзе, дзе была 38-й у спрынце і 27-й у гонцы перасьледу. На наступным этапе ў Гохфільцэне фінашавала на чацьвертым месцы ў жаночай эстафэце. 13 сакавіка 2015 году на чэмпіянаце сьвету ў фінскім Кантыёлахці 20-гадовая Вітоццы стала бронзавай прызэркай у жаночай эстафэце. Яна бегла на першым этапе і перадала эстафэту другой, ня выкарыстаўшы аніводнага дадатковага патрона. На чэмпіянаце сьвету 2017 году ў Гохфільцэне італьянка была блізкая да мэдаля ў спрынце, але саступіла ўсяго 0,2 сэкунды бронзавай прызэрцы Анаіс Шэвалье, не зважаючы на тое, што стартавала пазьней за францужанку. На зімовых Алімпійскіх гульнях 2018 году заваявала бронзу ў мяшанай эстафэце ў складзе зборнай Італіі, пры гэтым Вітоццы, якая не дала пудла, паказала найлепшы час на сваім першым этапе. У іншых гонках алімпійскіх спаборніцтваў была блізкай да мэдаля.

10 студзеня 2019 году на этапе Кубка сьвету ў Обэргофе спартоўка перамагла ў спрынце, упершыню ў кар’еры выйграўшы этап Кубка сьвету ў асабістай дысцыпліне. У сэзоне 2018—2019 гадоў заняла другое месца ў агульным заліку Кубка сьвету, саступіўшы толькі суайчыньніцы Даратэі Вірэр. На чэмпіянаце сьвету 2019 году ў Эстэрсундзе 7 сакавіка стала ўладальніцай бронзавага мэдаля ў мяшанай эстафэце, а 12 сакавіка ўзяла срэбра ў індывідуальнай гонцы на 15 км. На чэмпіянаце сьвету 2020 году ў Італіі была ўганараваная срэбным мэдалём пасьля гонкі ў мяшанай эстафэце, а італьянкам не хапіла ўсяго 15 сэкундаў, каб нагнаць нарвэжак. На зімовых Алімпійскіх гульнях 2022 году біятляністка выступіла кепска ў асабістых дысцыплінах.

На чэмпіянаце сьвету 2023 году ў Обэргофе Вітоццы трэці раз у кар’еры стала прызэркай у мяшанай эстафэце, на гэты раз срэбнай. 15 лютага ўзяла бронзу ў індывідуальнай гонцы з адным няцэльным стрэлам, саступіўшы швэдкам Ганьне Эбэрг і Лін Пэрсан. 16 лютага заваявала бронзу ў сынгл-міксьце разам з Тамаза Джакамэлем. 18 лютага зборная Італіі сьвяткавала перамогу ў жаночай эстафэце, у якой спартоўка бегла на апошнім этапе. На чэмпіянаце сьвету 2024 году ў Новэ-Места-на-Мораве Вітоццы зноў узяла 4 мэдалі, зь якіх адзін залаты і тры срэбныя. У тым жа 2024 годзе стала пераможцай Кубка сьвету ў агульным заліку, таксама стаўшы найлепшай у заліку індывідуальных гонак і перасьледзе. На хатніх зімовых Алімпійскіх гульнях 2026 году, якія ладзіліся ў Міляне і Картыне-д’Ампэцца, спартоўка 8 лютага стала срэбнай мэдалісткай у мяшанай эстафэце, а праз тыдзень упершыню ў кар’еры здабыла залаты алімпійскі мэдаль у гонцы перасьледу.

## Крыніцы

## Вонкавыя спасылкі
* 
* Старонка на IBU.

Катэгорыя:Італьянскія біятляністкі
Катэгорыя:Біятляністы і біятляністкі на зімовых Алімпійскіх гульнях 2018 году
Катэгорыя:Біятляністы і біятляністкі на зімовых Алімпійскіх гульнях 2022 году
Катэгорыя:Біятляністы і біятляністкі на зімовых Алімпійскіх гульнях 2026 году
Катэгорыя:Прызэры зімовых Алімпійскіх гульняў 2018 году
Катэгорыя:Чэмпіёны зімовых Алімпійскіх гульняў 2026 году